Eru meiri líkur á að eignast barn með Down-heilkenni ef einhver í fjölskyldunni er með heilkennið ? Down-heilkenni getur verið af þremur mismunandi orsökum . Algengasta orsökin ( 96% tilfella ) er svokölluð þrístæða 21 en þá eru þrjú eintök af litningi 21 í stað tveggja ( eins frá hvoru foreldri ) í frumum einstaklingsins . Slíkt gerist vegna mistaka í rýriskiptingu við myndun kynfrumna . Af þessum 96% má rekja 88% til gallaðra eggfrumna og 8% til gallaðra sáðfrumna . Þessi galli erfist ekki milli kynslóða og því er ekkert líklegra að hann komi fram þó einhver í ættinni sé með Down-heilkenni af þessum sökum . Í flestum tilfellum hefur Down-heilkenni í fjölskyldunni ekki áhrif á líkur þess að eignast barn með sjúkdóminn . Hinir gallarnir tveir sem geta orsakað Down-heilkenni eru annars vegar yfirfærsla ( e. translocation ) og hins vegar svokölluð tiglun ( e. mosaicism ) . Þegar um yfirfærslu er að ræða færist bútur af litningi 21 yfir á annan og erfist með honum . Afleiðingin er sú að það verða þrjú eintök af sumum genum á litningi 21 en fjöldi þessar gena er misjafn eftir tilfellum . Yfirfærsla getur erfst á milli kynslóða og má rekja 2 - 3% tilfella af Down-heilkenni til hennar . Ef um tiglun er að ræða eru frumur einstaklings ekki allar erfðafræðilega eins og er einstaklingurinn sagður vera tigla af eðlilegum frumum og frumum með þrístæðu 21 . Þetta gerist vegna mistaka í frumuskiptingu eftir frjóvgun . Tiglun er orsök Down-heilkennis í 1 - 2% tilfella . Nánar er hægt að lesa um tiglun í svari Guðmundar Eggertssonar við spurningunni Hvað er tigla í erfðafræði ? Af þessu er ljóst að líkur á að eignast barn með Down-heilkenni aukast ekki mikið þótt heilkennið komi fyrir í ættinni . Til þess að líkurnar séu meiri en gerist og gengur verður orsökin fyrir tilfellinu í ættinni að vera yfirfærsla . Önnur svör á Vísindavefnum um Down-heilkenni :